ส่วนที่ 1

ข้อมูลสรุป

1. สรุปลักษณะการประกอบธุรกิจ

ปตท.สผ. ประกอบธุรกิจหลักด้านการสำรวจ พัฒนา และผลิตปิโตรเลียม โดย ณ วันที่ 31 ธันวาคม
2549 ปตท.สผ. และบริษัทย่อย มีโครงการด้านการสำรวจและผลิตปิโตรเลียมจำนวนทั้งสิ้น 34
โครงการ และด้านการลงทุน 4 โครงการ ซึ่งเป็นโครงการที่มีการผลิตเชิงพาณิชย์แล้วรวม 11
โครงการ ตามข้อ 2.2.1 และ 2.3

ในปี 2549 ปตท. สผ. และบริษัทย่อยจำหน่ายน้ำมันดิบ ก๊าซธรรมชาติ ก๊าซแอลพีจี
และคอนเดนเสท ในอัตราเฉลี่ยวันละ 169,348 บาร์เรลเทียบเท่าน้ำมันดิบ เพิ่มขึ้นร้อยละ 10.30
จากปี 2548 คิดเป็นมูลค่าทั้งปีเท่ากับ 86,339 ล้านบาท เพิ่มขึ้นร้อยละ 30 จากปี 2548

ปตท.สผ.
มีนโยบายจำหน่ายผลิตภัณฑ์จากแหล่งผลิตทั้งในและต่างประเทศให้แก่ตลาดในประเทศไทยเป็นหลัก
ในปัจจุบันมีเพียงโครงการโอมาน 44 เท่านั้นที่จำหน่ายก๊าซธรรมชาติในตลาดต่างประเทศ

ในปี 2549 ปตท.สผ. ทำข้อตกลงซื้อขายก๊าซธรรมชาติเพิ่มขึ้น 2 โครงการ ได้แก่
สัญญาซื้อขายก๊าซธรรมชาติที่เป็นผลพลอยได้จากฐานผลิตน้ำมันดิบประดู่เฒ่า-เอ
กับบริษัทราชบุรีพลังงาน จำกัด สัญญาซื้อขายก๊าซเพิ่มเติมจากโครงการยาดานา กับ บริษัท ปตท.
จำกัด (มหาชน) เพื่อเพิ่มปริมาณซื้อขายเป็นวันละ 565 ล้านลูกบาศก์ฟุต นอกจากนี้
ยังมีโครงการที่เริ่มผลิตและจำหน่ายก๊าซธรรมชาติ จำนวน 1 โครงการ คือ โครงการภูฮ่อม

ในส่วนของน้ำมันดิบและคอนเดนเสท ปตท.สผ. ดำเนินการจัดจำหน่ายทั้งในรูปแบบสัญญาระยะยาว
ระยะสั้น และจำหน่ายในตลาดจร ในปี 2549
ได้ลงนามสัญญาซื้อขายคอนเดนเสทและน้ำมันดิบจากโครงการใหม่จำนวน 2 โครงการ คือ
คอนเดนเสทจากโครงการภูฮ่อม และน้ำมันดิบจากโครงการโอมาน 44

ภาวะการแข่งขันด้านการตลาดในธุรกิจสำรวจและผลิตปิโตรเลียมในประเทศไทยนั้นไม่รุนแรง
เนื่องจากผู้ผลิตส่วนใหญ่ทำสัญญาซื้อขายระยะยาว ทำให้ผลิตภัณฑ์มีตลาดรองรับที่แน่นอน
ขณะเดียวกันความต้องการภายในประเทศสูงกว่าอุปทาน
นอกจากนี้ผู้ผลิตภายในประเทศยังได้เปรียบด้านการแข่งขันกับน้ำมันดิบที่นำเข้าจากต่างประเทศในเรื่องการขนส่งและสิทธิประโยชน์ทางภาษี
กรณีของการลงทุนในโครงการต่างประเทศ ปตท.สผ. ได้ศึกษาช่องทางตลาดก่อนตัดสินใจลงทุน
ตัวอย่างเช่น โครงการโอมาน 44
ซึ่งน้ำมันดิบที่ผลิตได้มีคุณภาพเป็นที่ต้องการของตลาดในประเทศไทยและในภูมิภาคเอเชีย

2. สรุปความเสี่ยงที่สำคัญ

2.2.1 ปัจจัยเสี่ยงที่เกี่ยวกับเทคนิคและขีดความสามารถหลักในธุรกิจสำรวจและผลิตปิโตรเลียม
เป็นความเสี่ยงในกิจกรรมหลักสอดคล้องกับ Value Chain
ที่สร้างโอกาสและสร้างคุณค่าให้กับบริษัท
ดังนั้นบริษัทจึงต้องบริหารจัดการความเสี่ยงเหล่านี้ให้อยู่ในขอบเขตที่ยอมรับได้
ความเสี่ยงในกลุ่มนี้ประกอบด้วย

(1) ความเสี่ยงทางด้านการลงทุนในโครงการใหม่

เป็นการตัดสินใจเปรียบเทียบระหว่างผลตอบแทนกับความเสี่ยงของการลงทุนในธุรกิจสำรวจและผลิต
และการบริหารจัดการเพื่อลดระดับความเสี่ยงเหล่านั้นให้อยู่ในระดับที่ยอมรับได้

(2) ความเสี่ยงในด้านการสำรวจ

เป็นความเสี่ยงของการพบแหล่งปิโตรเลียมซึ่งเกิดจากความไม่แน่นอนทางด้านธรณีวิทยา
ซึ่งสามารถบริหารจัดการเพื่อลดความเสี่ยงโดยการพัฒนาขีดความสามารถของบุคลากร
การมีข้อมูลที่เพียงพอเพื่อศึกษาวิเคราะห์ในรายละเอียด

(3) ความเสี่ยงทางด้านการพัฒนาโครงการ

เป็นความเสี่ยงที่เกิดขึ้นจากความล่าช้าและค่าใช้จ่ายเกินวงเงินงบประมาณ
สามารถป้องกันได้โดยการนำระบบการบริหารโครงการที่เหมาะสมและพัฒนาการพัฒนาบุคลากรในด้านการบริหารโครงการ
นำระบบบริหารจัดการความรู้มาใช้เพื่อเลกเปลี่ยนประสบการณ์ระหว่างโครงการต่างๆ

(4) ความเสี่ยงทางด้านการผลิต

เป็นความเสี่ยงที่เกิดจากการดำเนินงานที่ส่งผลให้การผลิตหยุดชะงักเนื่องมาจากการเสื่อมสภาพของอุปกรณ์การผลิต
หรือข้อผิดพลาดที่อาจเกิดจากการปฏิบัติงาน
ในด้านการเสื่อมสภาพของอุปกรณ์สามารถป้องกันได้โดยการควบคุมการออกแบบโครงสร้างฐานผลิต
ระบบการผลิตรวมถึงระบบควบคุมด้านการผลิตและระบบการบำรุงรักษาเชิงป้องกัน ส่วนด้าน
การปฏิบัติงานนั้นได้จัดทำขั้นตอนการปฏิบัติงาน คู่มือปฏิบัติงาน
พร้อมทั้งโครงการฝึกอบรมเพื่อให้เจ้าหน้าที่เข้าใจและปฏิบัติงานอย่างมีประสิทธิภาพมากขึ้น

(5) ความเสี่ยงเชิงพาณิชย์ทางด้านการตลาดและการจำหน่ายปิโตรเลียม

เป็นความเสี่ยงที่เกิดจากการพึ่งพาลูกค้ารายใหญ่และพึ่งพาผลิตภัณฑ์หลักจากก๊าซธรรมชาติในประเทศเป็นหลัก
ความเสี่ยงนี้สามารถลดได้โดยการกระจายความเสี่ยงในการขยายการลงทุนในโครงการสำรวจและผลิตปิโตรเลียมในต่างประเทศ
โดยเฉพาะแหล่งที่มีน้ำมันเพื่อเพิ่มสัดส่วนปริมาณสำรองน้ำมันให้สูงขึ้น
และการทำสัญญาซื้อขายก๊าซธรรมชาติระยะยาว
เพื่อป้องกันความเสี่ยงอันจะเกิดจากผู้ซื้อไม่รับซื้อก๊าซธรรมชาติ

(6) ความเสี่ยงทางด้านขีดความสามารถขององค์กร

เป็นส่วนประกอบหลักที่สำคัญในการกำหนดขีดความสามารถที่จะนำพาความสำเร็จมาสู่องค์กร ดังนั้น
ปตท.สผ.
จึงได้ดำเนินการเพื่อเสริมสร้างและเพิ่มขีดความสามารถขององค์กรทางด้านบุคลากรและกระบวนการธุรกิจโดยการกำหนดค่านิยมองค์กร
(Corporate Values) ขึ้นมาใหม่
เพื่อใช้เป็นหลักการและแนวทางในการสร้างวัฒนธรรมการทำงานในองค์กร
จัดทำแผนจัดหาและพัฒนาบุคคลากรและเพิ่มประสิทธิภาพกระบวนการธุรกิจ

2.  ปัจจัยเสี่ยงที่แฝงอยู่ ในการดำเนินธุรกิจ เป็นความเสี่ยงที่เกิดจากปัจจัยที่ไม่สามารถควบคุมได้
    และความเสี่ยงเหล่านี้สามารถบริหารจัดการได้โดยการวางแผนป้องกันล่วงหน้าและมีมาตรการลดผลกระทบในกรณีที่มีความเสียหายเกิดขึ้น

(1) ความเสี่ยงทางด้านปัจจัยการเมืองในประเทศที่เข้าไปลงทุน

เป็นความเสี่ยงทางด้านการเมืองที่แฝงตัวอยู่ในการดำเนินธุรกิจ ปตท.สผ. จึงได้จัดตั้งทีมงาน
Geopolitical Risk
เพื่อติดตามข้อมูลข่าวสารวิเคราะห์สถานการณ์เกี่ยวกับประเทศเหล่านั้นอย่างใกล้ชิด และวางแผนทำ
Risk Mitigation รองรับ เพื่อประกันความเสียหาย ในกรณีที่อาจเกิดเหตุการณ์นั้นๆ

(2) ความเสี่ยงทางด้านความปลอดภัย ความมั่นคง สุขอนามัย และสิ่งแวดล้อม

ปตท.สผ.มีนโยบายความปลอดภัย ความมั่นคง สุขอนามัย
และสิ่งแวดล้อมที่ชัดเจนมีมาตรการเชิงป้องกันในเรื่องระบบการดำเนินงานเพื่อให้การดำเนินงานต่างๆ
สอดคล้องหรือมีมาตรฐานสูงกว่าข้อกำหนดของกฎหมายและข้อบังคับต่างและมีมาตรฐานและขั้นตอนการทำงานของบุคคลากรที่ชัดเจนเพื่อป้องกันอุบัติเหตุ
นอกจากนี้ยังมีมาตรการในการลดผลกระทบและความสูญเสียในกรณีที่อาจมีอุบัติเหตุเกิดขึ้น
โดยการถูกประเมินระบบการจัดการความปลอดภัยโดยผู้ตรวจสอบภายนอก
ที่ใช้ระบบการวัดผลตามมาตรฐานสากล

(3) ความเสี่ยงทางด้านกฎหมายและข้อกำหนด

เป็นความเสี่ยงที่เกิดในกรณีที่ปฏิบัติไม่ถูกต้องตามกฎหมายและข้อกำหนด
ซึ่งจะเป็นความผิดและก่อให้เกิดความเสียหายต่อองค์กร
การป้องกันความเสี่ยงดังกล่าวสามารถทำได้โดยการตรวจสอบ ควบคุม
และกำกับดูแลให้การดำเนินงานเป็นไปตามกฎหมายและข้อกำหนดต่างๆ ที่เกี่ยวข้องอย่างเคร่งครัด
นอกจากนี้ยังครอบคลุมความเสี่ยงที่เกิดจากสัญญาจัดซื้อจัดจ้าง ความเสี่ยงต่างๆ
เหล่านี้สามารถควบคุมได้โดยเริ่มจากการเจรจาสัญญาและการบริหารสัญญาที่ดีและรอบคอบ
ซึ่งต้องใช้ความรู้ความสามารถจากบุคลากรในหน่วยงานต่างๆ ที่เกี่ยวข้อง

2.2.3 ปัจจัยเสี่ยงด้านการเงิน
เป็นความเสี่ยงที่ถึงแม้ว่าจะเกิดจากปัจจัยภายนอกที่ไม่สามารถควบคุมได้
แต่สามารถบริหารจัดการได้โดยการวางแผนที่เหมาะสม

  (1) ความผันผวนของราคาน้ำมันและราคาผลิตภัณฑ์ปิโตรเลียม

เป็นความเสี่ยงที่ส่งผลกระทบต่อผลประกอบการของบริษัทหากราคาน้ำมันในตลาดโลกลดลง
ราคาน้ำมันดิบและคอนเดนเสทของ ปตท.สผ.
ก็จะลดลงด้วยแต่ราคาขายก๊าซธรรมชาติซึ่งเป็นผลิตภัณฑ์หลักของปตท.สผ.จะไม่มีผลกระทบในทันทีเนื่องจากมีกลไกของโครงสร้างสูตรราคาในสัญญาซื้อขายก๊าซธรรมชาติที่มีเสถียรภาพเพื่อป้องกันความผันผวนอันสืบเนื่องมาจากราคาน้ำมัน

  (2) ความผันผวนจากอัตราแลกเปลี่ยน

ปตท.สผ.มีรายได้อิงกับราคาน้ำมันที่ซื้อขายในตลาดโลก เป็นสกุลเงินเหรียญสหรัฐฯ ในขณะเดียวกัน
ปตท.สผ. มีรายจ่ายส่วนหนึ่งในการลงทุน และดำเนินงานในโครงการต่างๆ
รวมทั้งมีภาระหนี้สินและดอกเบี้ยจ่ายเป็นสกุลเงินเหรียญสหรัฐฯ เช่นกัน
ปตท.สผ.จะต้องบันทึกบัญชีสินทรัพย์
และหนี้สินในงบการเงินที่เป็นสกุลเงินเหรียญสหรัฐฯให้เป็นสกุลเงินบาท
ซึ่งการเปลี่ยนแปลงของอัตราแลกเปลี่ยนจะส่งผลกระทบต่องบการเงินของ ปตท.สผ.
จึงต้องอาศัยการบริหารจัดการอย่างรอบคอบเพื่อลดผลกระทบที่เกิดขึ้น

  (3) การเปลี่ยนแปลงของอัตราดอกเบี้ย

ปัจจุบัน หนี้สินทั้งหมดของ ปตท.สผ. มีอัตราดอกเบี้ยคงที่ ดังนั้นการเปลี่ยนแปลงของอัตราดอกเบี้ย
จะไม่มีผลกระทบต่อภาระดอกเบี้ยจ่ายของบริษัท แต่จะทำให้การกู้เงินในอนาคตของ ปตท.สผ.
มีต้นทุนที่สูงขึ้น หรือลดลงตามสภาวะตลาด ในส่วนของเงินฝาก
อัตราดอกเบี้ยซึ่งแปรผันจะส่งผลกระทบต่อดอกเบี้ยรับของปตท.สผ. บริษัทฯ
มีนโยบายในการบริหารเงินสดคงเหลือ โดยลงทุนในเงินฝากและตราสารระยะสั้น
ซึ่งจะพิจารณาจากผลตอบแทนและความเสี่ยงที่เกี่ยวข้อง
อย่างไรก็ตามบริษัทฯจะคำนึงถึงการรักษาสภาพคล่องของบริษัทฯ เป็นหลัก

3.  สรุปโครงสร้างกลุ่มบริษัท

ปตท.สผ. มีนโยบายในการจัดโครงสร้างการดำเนินงานของบริษัทในกลุ่มของ ปตท.สผ.
ให้เกิดประสิทธิภาพสูงสุดทั้งในด้านการจัดสรรทรัพยากรและการบริหารงาน
รวมทั้งเสริมสร้างความแข็งแกร่งในการดำเนินธุรกิจตามแผนกลยุทธ์ระยะยาว
และสอดคล้องกับการบริหารองค์กรตามหลักบรรษัทภิบาลด้วย โดย ณ วันที่ 31 ธันวาคม 2549
ปตท.สผ. มีการลงทุนในบริษัททั้งสิ้น 25 บริษัท แบ่งเป็น บริษัทย่อย 19 บริษัท บริษัทร่วม 6 บริษัท
ตามโครงสร้างการถือหุ้นของกลุ่มบริษัทในข้อ 2.2.3

4.  รายการระหว่างกัน ปี 2549

4.1 รายการธุรกิจปกติ

(1) มีการขายปิโตรเลียมที่ผลิตได้ร้อยละ 82.82 ให้กับ ปตท. คิดเป็น จำนวนเงิน 71,510.28
ล้านบาท

(2) มีการบันทึกส่วนลดราคาก๊าซจ่ายล่วงหน้าหักจากค่าขายเป็นจำนวนเงิน 330.69 ล้านบาท

(3) มีการตัดจ่ายเงินล่วงหน้าตามสัญญาซื้อขายก๊าซโครงการบงกชเป็นค่าใช้จ่ายจำนวนเงิน
145.64 ล้านบาท

4.2 รายการเช่าหรือให้เช่าอสังหาริมทรัพย์

(1) มีรายได้จากการให้เช่าพื้นที่อาคารกับ ปตท. และบริษัทอะโรเมติกส์ จำกัด (มหาชน)
คิดเป็นจำนวนเงิน 18,660,384 บาท และ 2,721,276 บาท ตามลำดับ

(2) มีค่าใช้จ่ายจากการเช่าที่ดินจาก ปตท. จำนวน 2 ไร่ 2 งาน 86 ตารางวา
คิดเป็นจำนวนเงิน 616,965 บาท

4.3 รายการที่เกี่ยวกับสินทรัพย์หรือบริการ

คณะกรรมการบริษัทมีมติอนุมัติให้ทำสัญญาว่าจ้าง บริษัท พีทีที ไอซีที โซลูชั่นส์ จำกัด
เพื่อให้บริการด้านเทคโนโลยีสารสนเทศและการสื่อสาร โดยกำหนดอายุสัญญา 5 ปี นับตั้งแต่
1 กรกฎาคม 2549 ในวงเงินค่าจ้างประมาณ 702 ล้านบาท

5.  สรุปฐานะการเงินและผลการดำเนินงาน

5.1 ฐานะการเงิน

สำหรับฐานะการเงินของ ปตท.สผ.และบริษัทย่อย ณ วันที่ 31 ธันวาคม 2549
ปตท.สผ.และบริษัทย่อยมีสินทรัพย์รวมทั้งสิ้น 157,813 ล้านบาท เพิ่มจากสิ้นปีก่อนจำนวน 14,496
ล้านบาทหรือร้อยละ 10
สาเหตุหลักเนื่องจากการเพิ่มขึ้นของสินทรัพย์สุทธิเพื่อการสำรวจและผลิตปิโตรเลียม จำนวน
22,281 ล้านบาทซึ่งส่วนใหญ่เป็นการลงทุนในสินทรัพย์เพื่อการผลิตของโครงการอาทิตย์,
โครงการโอมาน 44, โครงการเอส 1, โครงการไพลิน, โครงการเวียดนาม 9-2,
โครงการเวียดนาม 16-1, โครงการพื้นที่พัฒนาร่วมไทย-มาเลเซีย-บี 17 และ โครงการพม่าเอ็ม
7 และเอ็ม 9

ปตท.สผ. และบริษัทย่อยมีหนี้สินรวม 69,288 ล้านบาท ลดลงจากสิ้นปีก่อน 2,332 ล้านบาท
ส่วนใหญ่จากการจ่ายชำระคืนหุ้นกู้ที่เป็นเงินตราต่างประเทศจำนวน 8,259 ล้านบาท
ในขณะที่มีการปรับประมาณการหนี้สินค่ารื้อถอนอุปกรณ์การผลิตเพิ่มขึ้นจำนวน 3,693
ล้านบาทและค่าใช้จ่ายค้างจ่ายเพิ่มขึ้น จำนวน 2,236 ล้านบาท

ปตท.สผ. และบริษัทย่อยมีส่วนของผู้ถือหุ้นรวมทั้งสิ้น 88,524 ล้านบาท เพิ่มขึ้นจากสิ้นปีก่อน
16,827 ล้านบาทหรือร้อยละ 23

5.2 ผลการดำเนินงาน

ปตท.สผ. และบริษัทย่อยมีกำไรสุทธิสำหรับปีนี้ รวม 28,047 ล้านบาท
คิดเป็นกำไรสุทธิต่อหุ้นปรับลด 8.53 บาท มีผลกำไรสุทธิเพิ่มขึ้น 4,312 ล้านบาทหรือร้อยละ 18
เมื่อเปรียบเทียบกับกำไรสุทธิปีก่อน จำนวน 23,735 ล้านบาท คิดเป็นกำไรสุทธิต่อหุ้น 7.24 บาท
ปตท.สผ. และบริษัทย่อยมีอัตราผลตอบแทนต่อผู้ถือหุ้น (Return on shareholders’ equity)
สำหรับปีนี้อยู่ที่ร้อยละ 35.01

สำหรับปีนี้ ปตท.สผ. และบริษัทย่อยมีรายได้รวมทั้งสิ้น 91,723 ล้านบาท เมื่อเทียบกับปีก่อนจำนวน
69,583 ล้านบาท เพิ่มขึ้น 22,140 ล้านบาทหรือร้อยละ 32
ซึ่งส่วนใหญ่เป็นผลจากรายได้จากการขายที่เพิ่มขึ้น 19,981 ล้านบาทหรือร้อยละ 30
เนื่องจากราคาขายผลิตภัณฑ์เฉลี่ยสำหรับปีนี้เพิ่มขึ้นเป็น 36.52
เหรียญสหรัฐต่อบาร์เรลเทียบเท่าน้ำมันดิบเมื่อเปรียบเทียบกับราคาขายผลิตภัณฑ์เฉลี่ยสำหรับปีก่อนที่
29.37 เหรียญสหรัฐต่อบาร์เรลเทียบเท่าน้ำมันดิบ และปริมาณการขายผลิตภัณฑ์สำหรับปีนี้เพิ่มขึ้นเป็น
169,348 บาร์เรลเทียบเท่าน้ำมันดิบต่อวันเมื่อเปรียบเทียบกับปริมาณการขายของปีก่อนที่ 153,531
บาร์เรลเทียบเท่าน้ำมันดิบต่อวัน
โดยปริมาณขายที่เพิ่มขึ้นส่วนใหญ่จากการขายผลิตภัณฑ์ปิโตรเลียมของโครงการ บี 8/32 และ 9เอ,
การขายก๊าซธรรมชาติของโครงการไพลิน, โครงการบงกช และ โครงการยาดานา
รวมทั้งการขายน้ำมันดิบของโครงการเอส 1

ปตท.สผ.และบริษัทย่อย มีค่าใช้จ่ายสำหรับปีนี้รวมทั้งสิ้น 40,937 ล้านบาท
เมื่อเทียบกับปีก่อนจำนวน 27,854 ล้านบาท เพิ่มขึ้น 13,083 ล้านบาท หรือร้อยละ 47

สำหรับรายละเอียดของฐานะการเงินและผลการดำเนินงานได้มีการบรรยายไว้ในข้อ 12.
ฐานะการเงินและผลการดำเนินงาน

6.  ข้อเท็จจริงอื่นใดที่มีนัยสำคัญต่อการดำเนินธุรกิจ
    และอาจกระทบต่อประโยชน์ของผู้ถือหุ้นอย่างมีนัยสำคัญ

ไม่มี

7.  สรุปหลักทรัพย์ของ ปตท.สผ.

ปตท.สผ. ได้ดำเนินการจดทะเบียนเปลี่ยนแปลงมูลค่าหุ้นที่ตราไว้ (Par Value) จากเดิมหุ้นละ 5
บาท เป็น หุ้นละ 1 บาท ในวันที่ 12 เมษายน 2549 ซึ่งเป็นไปตามมติที่ประชุมสามัญผู้ถือหุ้นปี
2549 โดยมีผลทำให้หุ้นสามัญของบริษัทเพิ่มขึ้นจากเดิม 664,400,000 หุ้นเป็น 3,322,000,000
หุ้น ซึ่งปัจจุบันบริษัทมีทุนจดทะเบียน 3,322 ล้านบาท ประกอบด้วยหุ้นสามัญจำนวน 3,322 ล้านหุ้น
มูลค่าหุ้นละ 1 บาท โดยเป็นทุนจดทะเบียนที่ชำระแล้วจำนวน 3,286 ล้านบาท ซึ่งเพิ่มขึ้นจากปี
2548 จำนวนทั้งสิ้น 11.34 ล้านบาท
จากการใช้สิทธิของใบสำคัญแสดงสิทธิที่จะซื้อหุ้นสามัญตามโครงการให้พนักงานมีส่วนร่วมเป็นเจ้าของบริษัท
(Employees Stock Ownership Plan หรือ ESOP) ปี 2545 – 2548

สำหรับ ESOP ซึ่งเป็นโครงการต่อเนื่อง 5 ปี (2545-2549)
บริษัทได้รับความเห็นชอบจากที่ประชุมสามัญผู้ถือหุ้น ให้ออกและเสนอขายใบสำคัญแสดงสิทธิฯ
ตามโครงการดังกล่าวให้แก่ กรรมการ (เฉพาะ ESOP ของปี 2545) ผู้บริหาร
และพนักงานของบริษัท เป็นจำนวนทั้งสิ้น 12,400,000 หน่วย โดย ณ สิ้นปี 2549
มีจำนวนผู้ใช้สิทธิในใบสำคัญแสดงสิทธิฯ รวม 5,200,400 หน่วย

จากรายงานข้อมูลการออกใบแสดงสิทธิในผลประโยชน์ที่เกิดจากหลักทรัพย์อ้างอิง (Non-Voting
Depository Receipt, NVDR) ในเว็บไซต์ของตลาดหลักทรัพย์แห่งประเทศไทย พบว่า ณ วันที่
22 มกราคม 2550 หุ้นสามัญของบริษัทที่ออกเป็น NVDR มีจำนวน 59,581,026 หรือคิดเป็นร้อยละ
1.81 ของจำนวนหุ้นที่ชำระเต็มมูลค่าแล้ว 3,286,002,000 หุ้น โดยจำนวนหุ้นสามัญที่อยู่ใน NDVR
ไม่สามารถใช้สิทธิออกเสียงในที่ประชุมผู้ถือหุ้น
ยกเว้นกรณีการใช้สิทธิออกเสียงเพื่อลงมติเกี่ยวกับการเพิกถอนหุ้นออกจากการเป็นหลักทรัพย์จดทะเบียนในตลาดหลักทรัพย์ฯ

(ผู้ลงทุนควรอ่านรายละเอียดของข้อมูลในส่วนที่ 2 ก่อนตัดสินใจลงทุนในหลักทรัพย์)